Rolprent eerste keer sedert ’94 verbiedŉ Suid-Afrikaanse rolprent oor ŉ onderwyser wat verlief raak op een van sy studente is die eerste rolprent om verbied te word sedert 1994. Die Sunday Times berig dat die rolprent “Of Good Report” die eerste rolprent is om nie geklassifiseer te word nie sedert die Rolprent-en-Publikasieraad se ontstaan. Volgens die berig berus die besluit op die uitbeelding van ‘n gesimuleerde seksuele daad wat ŉ “16-jarige leerling” insluit. Die leerling word deur ŉ 23-jarige aktrise gespeel. “Die bewerings van kinderpornografie getuig van onkunde, onbevoegdheid en onnoselheid,” het Jahmil XT Qubeka, regisseur van die rolprent, gesê. Prince Mlimandlela, woordvoerder van die raad, het aan die Sunday Times gesê die rolprent is verban aangesien dit inhoud bevat wat ŉ onwettige daad insluit. “Ons moet beklemtoon dat ons gewoonlik nie die regte van kykers om die inhoud te sien sal weier nie maar dit is in belang van die beskerming van die kind en ons land se wette waarvolgens kinderpornografie nie toegelaat word nie.” Die vervaardigers van die rolprent het glo appèl aangeteken teen die raad se beslissing.